于將軍
作者：孔平仲
朝代：宋

paragraphs: 長安遣兵百勝强，意氣何有漢中王。
七軍之心俱猛鷙，虎兕插羽將翱翔。
睥睨荆益可席卷，白帝城高如堵牆。
秣馬蓐食朝欲戰，雷聲殷殷山之陽。
沉陰苦雨十餘日，漢水溢出高騰驤。
蒼黄不暇治步伍，攀緣蹙踏半死傷。
計窮豈不欲奔走，四望如海皆茫茫。
鼉鳴魚躍尚恐懼，萬一敵至誰敢當。
遙觀大船載旗鼓，聞說乃是關雲長。
蒙衝直繞長堤下，勁弩强弓無敵者。
雖有鐵騎何所施，排空白浪如奔馬。
將軍拱手就縶縛，咋舌無聲面深赭。
捷書一日到錦城，隻輪不返皆西行。
將軍疇昔負朋友，若此昌豨猶得生。
循環報復雖天意，壯士所惜惟功名。
曹瞞相知三十年，臨危不及龐明賢。
歸來頭白已顦顇，泣涕頓首尤可憐。
高陵畫像何詭譎，乃令慚痛入九泉。
淯水之師勇冠世，英雄成敗皆偶然。